[pic] | EUROPOS BENDRIJŲ KOMISIJA | Briuselis, 11.3.2008 KOM(2008) 132 galutinis 2008/0052 (CNS) Pasiūlymas TARYBOS SPRENDIMAS dėl 1991 m. JT EEK Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolo patvirtinimo Bendrijos vardu (pateikta Komisijos) AIŠKINAMASIS MEMORANDUMAS Galiojančių PAV teisės aktų pagrindu parengtoje 1991 m. JT EEK konvencijoje dėl tarpvalstybinio poveikio aplinkai vertinimo (Espo konvencija) nustatyta konsultavimosi su šalimis, kurioms siūlomų projektų tarpvalstybinis poveikis aplinkai galėtų turėti pasekmių, tvarka. Konvencija įsigaliojo 1997 m. Europos bendrija ją pasirašė 1991 m. vasario 26 d., o ratifikavo 1997 m. birželio 24 d. Pagrindinės konvencijos nuostatos įgyvendintos Direktyva 97/11/EB. Galimybė išvengti projektų neigiamo poveikio aplinkai galbūt apribota sprendimais, kurie jau priimti įgyvendinant planus ir politikos kryptis. Dėl šios priežasties vyrauja nuomonė, kad projektų lygmeniu reikėtų atlikti panašų poveikio aplinkai vertinimą. Paprastai tai vadinama strateginiu aplinkos vertinimu (SAV). Todėl Espo konvencijoje jau nurodytas reikalavimas šalims „įgyvendinant politikos kryptis, planus ir programas atitinkamai stengtis pritaikyti poveikio aplinkai vertinimo principus“ . Su SAV susiję teisės aktai išdėstyti Direktyvoje 2001/42/EB dėl tam tikrų planų ir programų pasekmių aplinkai vertinimo (SAV direktyva). SAV direktyvoje, kuri taikoma įvairiems planams ir programoms, išdėstyti išsamūs planų ir programų vertinimo ir jų poveikio aplinkai ataskaitų rengimo reikalavimai. Joje Espo konvencijos pagrindu pateikta nuostata dėl tarpvalstybinio poveikio aplinkai. 2003 m. gegužės mėn. Kijeve (Ukraina) vykusioje penktojoje ministrų konferencijoje „Aplinka Europai“ buvo priimtas 1991 m. JT EEK Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolas (SAV protokolas). Komisija Europos bendrijos vardu SAV protokolą pasirašė 2003 m. gegužės 21 d. Šio protokolo tikslai išdėstyti 1 straipsnyje. Šiais tikslais siekiama užtikrinti aukštą aplinkos, įskaitant sveikatos, apsaugos lygį, taip pat siekiama užtikrinti, kad į šiuos aktualius klausimus būtų atsižvelgta tolesnės tvarios plėtros priemonėse ir dokumentuose. Esminiai įpareigojimai pagal šį protokolą suskirstyti į tris grupes. Pirma, nustatytos bendrosios nuostatos dėl pagalbos ir patarimų visuomenei, atitinkamų asociacijų pripažinimo ir paramos joms skyrimo, protokolo tikslų propagavimo tarptautiniu mastu, savo teisėmis pagal protokolą besinaudojančių asmenų teisės nebūti baudžiamiems ar diskriminuojamiems dėl pilietybės ir t. t. Antra, nustatytos nuostatos, susijusios su tam tikrų planų ir programų poveikio aplinkai vertinimu. Jos suskirstytos į dvi grupes: pirmąją (4 straipsnio 2 dalis), kuriai poveikio aplinkai vertinimas yra privalomas, išskyrus tam tikrus atvejus, ir antrąją (4 straipsnio 3 dalis), kuriai poveikio aplinkai vertinimas reikalingas tada, kai šalys mano, jog tokie planai ir programos gali turėti didelių pasekmių. Numatytos išsamios nuostatos, taikytinos skirtingiems poveikio aplinkai vertinimo etapams. Trečia, protokolas pagrįstas Espo konvencijos nuostata dėl politikos krypčių – jame nustatomi reikalavimai politikos kryptims ir teisės aktams. Šalys turi „stengtis užtikrinti, kad būtų atsižvelgta į aktualias aplinkos, įskaitant sveikatą, problemas ir kad jos būtų tinkamai integruotos“ nustatant politikos kryptis ir teisės aktus, kurie gali turėti didelį poveikį aplinkai, įskaitant sveikatą . Tokiu būdu jos turi atsižvelgti į protokolo „atitinkamus principus ir elementus“. Prireikus jos turi apibrėžti praktinius tokių veiksmų įgyvendinimo klausimus ir šalių susitikime pateikti šių reikalavimų pritaikymo ataskaitą. Vadovaudamasi Tvarios plėtros ir geresnio reglamentavimo strategija ir poveikio vertinimo tvarka, išdėstyta komunikatuose dėl poveikio vertinimo[1], kuriuose proporcingai atsižvelgiama į ekonominius, socialinius ir su aplinka susijusius tvarios plėtros aspektus, Europos bendrija ketina įgyvendinti Espo konvencijos Strateginio aplinkos vertinimo protokolo 13 straipsnį. Kiekviena protokolo nuoroda į žodžius „aplinka“ arba „aplinkos“ papildoma fraze „įskaitant sveikatą“. Žmonių sveikata jau yra viena aplinkos dalių, todėl informacija apie ją turi būti pateikta aplinkos ataskaitoje, kurią pateikti reikalaujama pagal SAV direktyvą.Sugriežtinus protokolo nuorodas siekiama suteikti didesnės svarbos aplinkos aspektui, į kurį dabartiniuose PAV dokumentuose dažnai neatsižvelgiama. Tai nereiškia, kad reikėtų atlikti medicininį įvertinimą. Tai aišku iš apibrėžimo „poveikis aplinkai, įskaitant sveikatą“, apimančio iš esmės tokius pačius aplinkos veiksnius, kurie pagal šią direktyvą turi būti nurodyti aplinkos ataskaitose. Reikėtų apsvarstyti keletą ES lygmens aspektų. EB ir valstybės narės pirmosios pradėjo kurti SAV koncepciją ir SAV taikyti praktikoje; savo paramą jos turėtų patvirtinti ratifikuodamos šį protokolą. Ratifikavus protokolą Bendrija turės vykdyti jo reikalavimus, susijusius su Bendrijos veikla pagal protokolą. EB ir valstybėms narėms ratifikavus protokolą ratifikavusių šalių skaičius bus pakankamas, kad protokolas įsigaliotų (reikalingas 16 šalių patvirtinimas). Atsižvelgiant į tai, kas aptarta pirmiau, tikslinga, kad Bendrija patvirtintų (žr. 1 straipsnį) Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolą. 2008/0052 (CNS) Pasiūlymas TARYBOS SPRENDIMAS dėl 1991 m. JT EEK Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolo patvirtinimo Bendrijos vardu EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 175 straipsnio 1 dalį, kartu su jos 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa, atsižvelgdama į Komisijos pasiūlymą[2], atsižvelgdama į Europos Parlamento nuomonę[3], kadangi: (1) 2003 m. gegužės 21 d., 2003 m. gegužės 21–23 d. Kijeve (Ukraina) vykusios penktosios ministrų konferencijos „Aplinka Europai“ metu, Komisija Europos bendrijos vardu[4] pasirašė 1991 m. JT EEK Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolą. (2) Šiuo protokolu prisidedama prie geresnės aplinkos apsaugos, nes jame numatytas planų bei programų ir, prireikus, politikos krypčių bei teisės aktų galimo didelio poveikio aplinkai, įskaitant sveikatą, vertinimas ir tokiu būdu su aplinka, įskaitant sveikatą, susiję klausimai įtraukiami į priemones ir dokumentus, kuriais siekiama užtikrinti tvarią plėtrą. (3) 1991 m. JT EEK Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolą turėtų patvirtinti Europos bendrija, NUSPRENDĖ: 1 straipsnis 1. Espo konvencijos dėl poveikio aplinkai vertinimo tarpvalstybiniame kontekste Strateginio aplinkos vertinimo protokolas (SAV protokolas) patvirtinamas Europos bendrijos vardu. 2. SAV protokolo tekstas pridedamas prie šio sprendimo. 2 straipsnis 1. Pagal protokolo 22 straipsnį Tarybos pirmininkas įgaliojamas paskirti asmenį arba asmenis, kuriems suteikiami įgaliojimai pritarimo SAV protokolui dokumentą atiduoti saugoti Jungtinių Tautų Generaliniam Sekretoriui, atliekančiam depozitaro funkciją. 2. Tuo pačiu metu, kaip reikalaujama protokolo 23 straipsnio 5 dalyje, įgaliotas (-i) asmuo (-ys) atiduoda saugoti šio sprendimo priede pateiktą kompetencijos deklaraciją. Priimta Briuselyje Tarybos vardu Pirmininkas PRIEDAS Europos bendrijos pareiškimas dėl Strateginio aplinkos vertinimo protokolo pagal 23 straipsnio 5 dalį. Europos bendrija pareiškia, kad remiantis Europos bendrijos steigimo sutartimi, ypač jos 175 straipsnio 1 dalimi, ji yra kompetentinga sudaryti tarptautinius susitarimus ir vykdyti tokių susitarimų įpareigojimus, kuriais siekiama įgyvendinti šiuos tikslus: – išlaikyti, saugoti ir gerinti aplinkos kokybę; – saugoti žmonių sveikatą; – apdairiai ir racionaliai naudoti gamtos išteklius; – remti tarptautines priemones, skirtas regioninėms ar pasaulinėms aplinkos problemoms spręsti. Be to, Europos Bendrija pareiškia, kad ji jau priėmė teisinius dokumentus, įskaitant valstybėms narėms privalomą Europos Parlamento ir Tarybos direktyvą 2001/42/EB dėl tam tikrų planų ir programų pasekmių aplinkai vertinimo, apimančią klausimus, kuriuos reglamentuoja šis protokolas, ir, prireikus, pagal protokolo 23 straipsnio 5 dalį depozitarui pateiks šių teisinių dokumentų sąrašą ir jį atnaujins. Europos bendrija yra atsakinga už įpareigojimų pagal protokolą, kuriems taikoma Bendrijos teisė, vykdymą. Bendrijos kompetencijai būdinga nuolat didėti. [1] Komunikatas dėl poveikio vertinimo COM (2002) 276 galutinis; komunikatas „Reglamentavimo gerinimas augimui ir užimtumui Europos Sąjungoje skatinti“ COM (2005) 97, 2005 m. kovo 16 d; 2006 m. gegužės 15 d. atnaujintos Komisijos poveikio vertinimo gairės; „Geresnis reglamentavimas ir sugriežtintas poveikio vertinimas“ (2007 m. birželio 28 d.). [2] OL C[…], […], p. […]. [3] OL C[…], […], p. […]. [4] 2003 m. gegužės 19 d. Tarybos sprendimas.